На основу члана 22. став 1. Закона о јавним набавкама („Службени гласник РС”, број 124/12,14/15 и 68/15), а у складу са Правилником о садржини акта којим се ближе уређује поступак јавне набавке унутар наручиоца („Службени гласник РС”, број 83/2015) и чл.57.став 1.тачка1.Закона о основама система образовања и васпитања(„Сл.гласник РС,бр.72/09,52/11,55/13 и 68/15) Управни одбор Предшколске Установе „Лане“у Алексинцу, доноси
ПРАВИЛНИК

о ближем уређивању поступка јавне набавке

Члан 1 .

                                                                 Предмет уређивања
Овим правилником ближе се уређује процедура планирања набавки, спровођење поступака јавних набавки и извршење уговора унутар Предшколске Установе „Лане“ Алексинац.
Правилником се уређују учесници, одговорности, начин обављања послова јавних набавки у складу са  законом којим се уређују јавне набавке (у даљем тексту: Закон), а нарочито се уређује начин планирања набавки (критеријуми, правила и начин одређивања предмета јавне набавке и процењене вредности, начин испитивања и истраживања тржишта), одговорност за планирање, циљеви поступка јавне набавке, начин извршавања обавеза из поступка, начин обезбеђивања конкуренције, спровођење и контрола јавних набавки, начин праћења извршења уговора о јавној набавци. 
Правилником се уређују и набавке добара или услуга или уступање извођења радова, на које се не примењују одредбе закона.

Одредбе овог правилника се примењују и обавезне су за сва лица која обављају послове јавних набавки унутар Предшколске Установе „Лане“

.
Значење појмова
Члан 2

Поједини појмови употребљени у овом правилнику имају следеће значење:

1) јавна набавка је набавка добара, услуга или радова на начин и под условима прописаним Законом, подзаконским актима који су донети на основу Закона и у складу са овим правилником, и другим прописима који су од значаја за реализацију те јавне набавке.
2) јавна набавка мале вредности је набавка чија процењена вредност није већа од вредности одређене овим законом, при чему ни укупна процењена вредност истоврсних набавки на годишњем нивоу није већа од вредности одређене овим законом;.
3) набавка је набавка добара, услуга или радова која је изузета од примене Закона и на коју се не примењује Закон, а која се набавља на начин и под условима прописаним овим правилником.
4) послови јавних набавки су све радње лица које су предузете у поступку планирања јавних набавки, планирање јавних набавки, спровођење поступка јавне набавке укључујући али не ограничавајући се на учешће у комисији за јавну набавку, израда конкурсне документације, израда аката у поступку јавне набавке, израда уговора о јавној набавци; праћење извршења јавне набавке као и сви други послови који су повезани са поступком јавне набавке.

5) план набавки је годишњи план јавних набавки наручиоца
6) понуђач је лице које у поступку јавне набавке понуди добра, пружање услуга или извођење радова.

7) добављач је понуђач са којим је закључен оквирни споразум или уговор о јавној набавци;

8) лице запослено на пословима јавних набавки је лице које је ангажовано на пословима планирања, спровођења и извршења јавних набавки у радном или ван радног односа у смислу закона којим се уређују радни односи;
9) уговор о јавној набавци је теретни уговор закључен у писаној или електронској форми између једног или више понуђача и једног или више наручилаца, који за предмет има набавку добара, пружање услуга или извођење радова;.
10) наруџбеница је формални облик наручивања од добављача, а која је издата најповољнијем понуђачу у појединачном поступку јавне набавке мале вредности чија вредност није већа од износа из члана 39. став 2. Закона, и која обавезно садржи битне елементе уговора.
11) фактура је улазна фактура, односно рачун који је испоставио добављач за испоручена добра, пружене услуге или изведене радове;
План набавки
Члан 3

                   Наручилац је дужан да донесе годишњи план јавних набавки .
План јавних набавки садржи обавезне елементе одређене Законом и подзаконским актом којим је регулисан план набавки и мора бити усаглашен са  финансијским планом наручиоца.
План јавних набавки доноси  Управни одбор установе до 31. јануара за текућу годину.

Садржина, начин израде и достављања плана јавних набавки као и измене и допуне  плана прописани су Законом и Правилником о форми плана јавних набавки и начину објављивања плана јавних набавки на Порталу јавних набавки.
План јавних набавки, измене и допуне плана наручилац објављује електронским путем на Порталу јавних набавки у року од десет дана од дана доношења.
  Изменом и допуном плана јавних набавки сматра се измена у погледу повећања процењене вредности јавне набавке за више од 10%, измена предмета јавне набавке, односно планирање нове јавне набавке.
 Ако поједини подаци из плана јавних набавки представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података, ти подаци из плана се неће објавити. У овом случају  план јавних набавки се у изворном облику доставља Управи за јавне набавке и Државној ревизорској институцији. Форму плана јавних набавки као и начин објављивања на Порталу јавних
Сва лица која учествују у планирању набавки и изради плана јавних набавки, као и сачињавања извештаја су обавезна да се упознају са наведеним прописима и Упутством.

.

Критеријуми за планирање набавки 

Члан 4

Сва лица која учествују у поступку планирања набавки се за сваку појединачну набавку руководе следећим критеријумима за планирање набавке: 

1) да ли је предмет набавке у функцији обављања делатности и у складу са планираним циљевима  као и да ли се њиме остварују или доприноси остварењу наведених циљева и несметаног обављања делатности
2) да ли техничке спецификације и количине одређеног предмета набавке одговарају стварним потребама наручиоца и да ли се њима задовољавају потребе наручиоца на објективан начин;

3) да ли је процењена вредност набавке одговарајућа с обзиром на циљеве набавке, а имајући у виду техничке спецификације, неопходне количине и стање на тржишту (постојање конкуренције као и понуда на тржишту, цена и остали услови набавке); 
4) да ли набавка има за последицу стварање додатних трошкова, колика је висина и каква је природа тих трошкова и да ли је као таква исплатива у односу на трошкове експлоатације;
5) да ли постоје друга могућа решења за задовољавање исте потребе и које су предности и недостаци тих решења у односу на постојеће, као и колики су трошкови реализације других решења у односу на трошкове реализације постојећих решења; 
6) стање на залихама, односно праћење и анализа показатеља у вези са потрошњом добара (дневно, месечно, квартално, годишње и сл.); 

7) прикупљање и анализа постојећих информација и база података о добављачима и закљученим уговорима;

8) праћење и поређење трошкова одржавања и коришћења постојеће опреме у односу на трошкове нове опреме, исплативост инвестиције, исплативост ремонта постојеће опреме и сл;
9) трошкови животног циклуса предмета јавне набавке (трошак набавке, трошкови употребе и одржавања, као и трошкови одлагања након употребе); 
10) ризици и трошкови у случају неспровођења поступка набавке, као и трошкови алтернативних решења;
Наведени критеријуми се узимају у обзир и приликом доношења одлуке о томе које ће се набавке реализовати у текућој години и навести у плану јавних набавки као и у одређивању редоследа приоритета набавки.

Приоритетне набавке су оне које су неопходне за несметано одвијање делатности, којима се обезбеђује континуитет пословања, као и остварење стратешких приоритета, усвојених оперативних циљева и одобрених пројеката, као и код којих је ризик у случају неспровођења поступка набавке немогућност обављања делатности или отежано обављање делатности уз велике трошкове, а алтернативна решења не постоје или су трошкови алтернативних решења исти или већи у односу на трошкове прибављања предмета набавке.

Циљеви поступка јавне набавке 

Члан 5

У поступку планирања набавке и спровођења набавке морају бити остварени циљеви поступка јавне набавке који се односе на: 

1) целисходност и оправданост јавне набавке - прибављање добара, услуга или радова одговарајућег квалитета и потребних количина, за задовољавање стварних потреба наручиоца на ефикасан, економичан и ефективан начин; 

2) економично и ефикасно трошење јавних средстава -прибављање добара, услуга или радова одговарајућег квалитета по најповољнијој цени; 

3) ефективност (успешност) - степен до кога су постигнути постављени циљеви, као и однос између планираних и остварених ефеката одређене набавке;
4) транспарентно трошење јавних средстава, који ће се између осталог обезбедити и објављивањем прописаних аката на Порталу управе за јавне набавке  и закључених уговора у поступцима јавних набавки  

5) обезбеђивање конкуренције и једнак положај свих понуђача у поступку јавне набавке, који ће се између осталог обезбедити одређивањем недискриминаторских услова - не могу се одредити услови који би значили националну, територијалну, предметну или личну дискриминацију међу понуђачима, нити дискриминацију која би произлазила из класификације делатности коју обавља понуђач;
6) заштита животне средине и обезбеђивање енергетске ефикасности, односно да се набављају добра, услуге и радове који не загађују, односно који минимално утичу на животну средину и који обезбеђују адекватно смањење потрошње енергије - енергетску ефикасност;
7) благовремено и ефикасно спровођење поступка јавне набавке за потребе несметаног одвијања процеса рада наручиоца и благовременог задовољавања потреба осталих корисника; 

8) континуитет пословања и остварење циљева и приоритета који су одређени у стратешким документима;

9) повећање поверења у објективно поступање наручиоца;

10) смањење трошкова поступка набавки, између осталог и употребом средстава електронске комуникације;
Поступак планирања набавки
Члан 6
Поступак планирања набавки подразумева предузимање свих радњи које су неопходне ради сачињавања Плана јавних  набавки, у роковима који су неопходни да би се План јавних набавки усвојио најкасније до 31. јануара текуће године.

Поступак планирања набавки се одвија по следећим фазама:

- исказивање потреба за предметима набавки и одређивање техничких спецификација;

- провера исказаних потреба и утврђивање стварних потреба за сваку појединачну набавку;

- истраживање тржишта;

- одређивања процењене вредности набавке;

- одређивање врсте поступка и утврђивање истоврсности добара, услуга и радова;

- одређивања периода на који се уговор о јавној набавци и уговор о набавци закључује;

- одређивање динамике покретања поступка набавке;

- испитивање оправданости резервисане јавне набавке;

- испитивање оправданости заједничког спровођења јавне набавке;

- сачињавање Нацрта Плана јавних набавки и поступак усаглашавања;

- усаглашавање са финансијским планом и израда Предлога плана јавних набавки;

- достављање Предлога плана набавки ради доношења, односно усвајања Плана јавних набавки.

Исказивање потреба (начин и рокови)

Члан 7
 Шеф рачуноводства  упућује захтев за потребама најкасније до 30 августа текуће године свим руководиоцима одељења(шефу техничке службе,шефу кухиње,нутриционисти ,васпитачима и мед.сестрама и осталим запосленима)  да у року од 30 дана  доставе своје потребе за јавним набавкама и набавкама на које се Закон не примењује (даље: набавке) за наредну годину.
Своје потребе руководиоци морају засновати на стварним потребама за сваку конкретну набавку и у исто време одговарају за сваку радњу приликом планирања набавки (одговорност за оправданост набавке,процењену вредност,количине).
          Исказане потребе  се достављају на прописаном обрасцу.
Исказане потребе се достављају шефу рачуноводства на даље поступање и усаглашавање са финансијским планом.
Члан 8
Приликом дефинисања и одређивања својих потреба сви руководиоци одељења се морају руководити критеријумима за планирање набавки, циљевима поступка набавки, проценом приоритета набавки, разлога који су од значаја за оцену оправданости исказаних потреба и проценом вредности набавке, стању залиха и очекиваним променама у вршењу појединих пословних активности у складу са развојним циљевима, као и релевантним подацима у вези са пројекцијом макроекономских и других релевантних тржишних кретања у планској години. 
Правила и начин одређивања предмета набавке и техничких спецификација предмета набавке
Члан 9
Предмет набавке могу бити добра, услуге, радови или мешовите набавке који су одређени у складу са Законом и Општим речником набавки. 
Техничке спецификације морају бити сачињене у складу са Законом и подзаконским актима, као и другим прописима и стандардима који се примењују за конкретан предмет набавке. 
Начин испитивања и истраживања тржишта предмета набавке 

Члан 10
 За испитивање тржишта за све набавке у установи одговоран је материјални књиговођа који је дужан да уредно води евиденцију (извештаје,записнике,електронску пошту ,белешке када је у питању испитивање телефонским путем и чувања исте.) Изузетно,директор може овластити и друго лице да испита тржиште у конкретној набавци а у складу са занимањем.
Испитивање и истраживање тржишта сваког појединачног предмета набавке између осталог подразумева испитивање степена развијености тржишта, упоређивање цена више потенцијалних понуђача, испитивање квалитета предмета набавке које нуде различити понуђачи, периода гаранције који се нуди за предмет набавке, начин и трошкове одржавања, рокове испоруке, постојеће прописе и стандарде, да ли на тржишту постоје могућности да се потребе наручиоца задовоље на другачији начин, да ли се набавком стварају нови трошкови (попут трошкова одржавања, нових делова који нису укључени у предмет набавке, а који су неопходни за функционисање нпр опреме која се набавља, куповина лиценци, трошкови складиштења и сл), да ли постоје неке специфичности код понуђача, попусти, те да ли понуђачи морају имати посебне дозволе надлежних органа за обављање делатности која је предмет јавне набавке и сл. 

Тржиште се испитује на неки од следећих начина: 
- истраживањем путем интернета (ценовници понуђача, Портал јавних набавки, сајтови других наручилаца, сајтови надлежних институција за објаву релевантних информација о тржишним кретањима...);
- испитивањем претходних искустава у набавци овог предмета набавке (постојеће информације и базе података о добављачима и уговорима); 
- примарно сакупљање података (анкете, упитници...);
- испитивање искустава других наручилаца; 
-испитивање телефонским путем али у виду сачињавања службене белешке
- на други погодан начин, имајући у виду сваки предмет набавке појединачно.
Документација се чува.
 Одређивање процењене вредности набавке у поступку исказивања потреба
Члан 11
Процењена вредност набавке се одређује у складу са техничким спецификацијама утврђеног предмета набавке и утврђеним количинама, а на бази спроведеног истраживања тржишта на основу кога су прибављене релевантне цене за тај предмет набавке, узимајући у обзир и претходно искуство у набавци конкретног предмета набавке.
Процењена вредност набавке обухвата укупни плативи износ понуђачу и мора обухватити све зависне трошкове набавке, попут трошкова транспорта, додатних услуга, царина и других дажбина које могу утицати на реализацију предмета набавке и друго.

Одређивање динамике закључивања уговора и периода на који се уговор о јавној набавци закључује у поступку исказивања потреба
Члан 12
      Период на који се уговор о јавној набавци и набавци закључује се одређује у односу на реалне потребе наручиоца узимајући у обзир резултате истраживања тржишта и начело економичности и ефикасности. 
Испитивање оправданости резервисане јавне набавке
Члан 13
 Лице које је испитивало тржиште  као резултат истраживања тржишта сваког предмета набавке, одређује да ли је оправдано (могуће или објективно) спровести резервисану јавну набавку, односно набавку у којој могу учествовати само установе, организације, удружења или привредни субјекти за радно оспособљавање, професионалну рехабилитацију и запошљавање лица са инвалидитетом, ако та лица чине најмање 30 % запослених. О својој оцени оправданости доставља се образложење уз образац за исказивање потреба.

Провера исказаних потреба и утврђивање стварних потреба за сваку појединачну набавку
Члан 14

По достављању исказаних потреба,шеф рачуноводства врши проверу да ли су исказане потребе у складу са критеријумима за планирање набавки у року од  20 од дана достављања.

Шеф рачуноводства може од учесника у планирању захтевати додатна објашњења и измене планираних предмета набавке, количина, процењене вредности, редоследа приоритета и др.

Провера исказаних потреба се врши у односу на критеријуме за планирање набавки, разматрањем усклађености пријављених потреба предмета набавки са стварним потребама наручиоца, а пре свега са стратешким приоритетима, усвојеним оперативним циљевима и одобреним пројектима. У оквиру провере врши се оцена оправданост пријављених потреба, формална, рачунска и логичка контрола предложених предмета, количина, процењене вредности, приоритета набавки као и осталих података. 

О извршеној провери шеф рачуноводства сачињава извештај који садржи предлог исправке исказаних потреба.

Након извршене провере, шеф рачуноводства обавештава руководиоце одељења којима је упућен захтев за исправку о свим уоченим неслагањима потреба са критеријумима за планирање набавки уз захтев да у року од 5 од дана достављања обавештења изврше неопходне исправке.
Службама којима је упућен захтев за исправку врше неопходне исправке и утврђују стварне потребе за предметима набавки, и достављају исправљене исказане потребе шефу рачуноводства  у року који је одређен у обавештењу о уоченим неслагањима.

Нацрт плана јавних набавки
Члан 15
По достављању неопходних исправки исказаних потреба обједињује потребе на нивоу целог наручиоца и сачињава Нацрт плана јавних набавки .
Нацрт плана се сачињава и у складу са  финансијским планом и одобреним средствима од стране буџета локалне самоуправе.
Одређивање динамике покретања поступка набавке 

Члан 16
Приликом сачињавања Нацрта плана јавних  набавки шеф рачуноводства  у сарадњи са правном службом одређује динамику покретања поступака, у складу са оквирним датумима закључења и извршења уговора који су наведени у исказаним потребама, а имајући у виду врсту поступка јавне набавке који се спроводи за сваки предмет набавке, очекивани прилив средстава, односно расположивост средстава који је неопходан за реализацију уговорених обавеза, објективне рокове за припрему и достављање понуда, као и прописане рокове за захтев за заштиту права.
Одређивање одговарајуће врсте поступка и утврђивање истоврсности добара, услуга и радова 

Члан 17
Након утврђивања списка свих предмета набавки и обједињених потреба на нивоу наручиоца, шеф рачуноводства одређује укупну процењену вредност истоврсних предмета набавке на нивоу читавог наручиоца.

  Секретар у сарадњи са шефом рачуноводства  одређује врсту поступка за сваки предмет набавке, у складу са Законом и са укупном процењеном вредношћу истоврсног предмета набавке.У складу са претходно дефинисаном врстом поступка,носилац планирања  обједињује  сва истоврсна добра, услуге и радове у јединствени поступак, где год је то могуће, имајући у виду динамику потреба и плаћања.

Испитивање оправданости заједничког спровођења јавне набавке
Члан 18

Шеф рачуноводства  одређује да ли је оправдано заједничко спровођење јавне набавке, имајући у виду резултате истраживања тржишта сваког предмета набавке и потребе наручиоца, као и да ли се тиме остварује начело економичности и ефикасности поступка набавке. 

Достављање Нацрта плана јавних набавки
Члан 19
 Шеф рачуноводства  доставља Нацрт плана јавних набавки директору установе и правнику на разматрање.
У поступку разматрања Нацрта плана јавних набавки директор  проверава усклађеност пријављених потреба предмета набавки са стварним потребама наручиоца, а пре свега са стратешким приоритетима, усвојеним оперативним циљевима и одобреним пројектима, да ли су набавке неопходне ради обављања делатности, и оцењује оправданост пријављених потреба, редослед приоритета, количине, процењене вредности, избор врсте поступка, динамику покретања поступка, оправданост резервисане набавке, заједничке набавке и друго што је од значаја за наменско и сврсисходно трошење јавних средстава. Усклађеност наведеног акта се цени у односу на Закон и друге прописе којима је регулисана ова област, као и у односу на друге акте у којима су наведени стратешки приоритети, циљеви и делатност.

 Директор може од учесника у планирању захтевати додатна објашњења и измене планираних предмета набавке, количина, процењене вредности, редоследа приоритета и др.
 Нацрт Плана јавних набавки  мора бити усклађен са усвојеним финансијским планом, односно буџетом. 
Усаглашавање са финансијским планом и израда Предлога плана јавних  набавки
Члан 20
Предлог плана јавних набавки доноси се после усвајања финансијског плана или буџета Републике Србије,  локалне самоуправе а најкасније до 31.јануара текуће године. 
Усвајање Плана јавних набавки
Члан 21
Предлог плана јавних набавки се доставља управном одбору установе  ради разматрања и усвајања.
Уколико нема примедби на Предлог Плана јавних набавки, односно усклађени Предлог плана јавних набавки, управни одбор  усваја Предлог Плана јавних  набавки, односно доноси План јавних набавки.

Члан 22
. 
План јавних  набавки потписује шеф рачуноводства .
План јавних  набавки шеф рачуноводства у сарадњи са материјалним књиговођом  уноси у  софтвер за  план јавних  набавки и у року од десет дана од дана доношења Плана јавних набавки објављује на порталу јавних набавки  а све у складу са Законом и подзаконским актима и актима које уређује Управа за јавне набавке.
Ако поједини подаци из плана јавних набавки представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података ,ти подаци из плана се неће објавити.
У случају из претходног става овог члана план јавних набавки се у изворном облику доставља Управи за јавне набавке и Државној ревизорској институцији.

Наручилац предшколска установа „Лане“ Алексинац ће форму плана као и сам начин објављивања одрадити у складу са актима које уређује Управа за јавне набавке.
Измене и допуне плана набавки
Члан 23
Измене и допуне Плана јавних набавки доносе се у поступку који је прописан за доношење плана набавки када су испуњени услови пропосани у складу са чланом 51.Закона.

Измене и допуне плана набавки доноси управни одбор установе.
Изменом и допуном плана јавних набавки сматра се измена у погледу повећања процењене вредности јавне набавке за више од 10% ,измена предмета јавне набавке,односно планирање нове јавне набавке.

Уколико дође до повећања вредности јавне набавке за мање од 10% наручилац предшкоска установа „Лане“ Алексинац неће вршити измену плана јавних набавки.

Измене и допуне плана јавних набавки шеф рачуноводства у року од десет дана од дана доношења објављује на Порталу јавних набавки,на начин пропосан Законом и подзаконским актом.
Надзор над извршењем плана јавних набавки
Члан 24
Носилац планирања (шеф рачуноводства)и учесници у планирању у делу који су планирали су дужни да прате извршење плана набавки по различитим критеријумима (позицији плана, предмету набавке,  врсти поступка, броју закључених уговора, добављачима, реализацији и важењу појединачних уговора и сл).

Праћење реализације омогућава анализу остварених резултата, прецизније и сигурније планирање у будућем периоду, те повећање ефикасности и квалитета пословних процеса уз уштеде које произилазе из професионалног приступа процесу осмишљеног планирања. 

Достављање, пријем писмена и комуникација у пословима јавних набавки
Члан 25
Достављање, пријем, кретање и евидентирање понуда, пријава и других писмена у вези са поступком јавне набавке и обављањем послова јавних набавки (планирање, спровођење поступка и извршење уговора о јавној набавци), обавља се у правној служби наручиоца.
Комуникација се одвија писаним путем путем поште,електронске поште или факсом.

Члан 26
Примљене понуде у поступку јавне набавке, измене и допуне понуде, заводе се у деловодник у тренутку пријема и на свакој понуди, односно измени или допуни понуде, обавезно се мора назначити датум и тачно време пријема, а уколико је понуда предата непосредно издаје потврду о пријему понуде у поступку јавне набавке, измене и допуне понуде. 
Уколико се утврди неправилност приликом пријема понуде ( понуда није означена као понуда па је отворена, достављена је отворена или оштећена коверта и сл), правник је дужан да о томе сачини белешку и достави је комисији за предметну  јавну набавку.    

Примљене понуде се чувају у правној служби у затвореним ковертама до отварања понуда када их предаје комисији за јавну набавку. 
Лице које је примило понуду као и сви запослени који су имали увид у податке о достављеним понудама, дужни су да чувају као пословну тајну имена заинтересованих лица, понуђача, подносилаца пријава, као и податке о поднетим понудама, односно пријавама, до отварања понуда, односно пријава. 
Члан 27
Електронска пошта која је примљена у поступку јавне набавке се доставља правној служби-секретару ради завођења.
Свака електронска пошта мора имати потврду пријема и мора бити заведена.

Потврда о пријему електронске поште издаје се коришћењем имејл налога (корисничке адресе) или на други погодан начин. 
Електронска пошта се без одлагања доставља лицима која су задужена за поступање по предмету на који се електронска пошта односи.
На електронску пошту се сходно примењују одредбе које се односе на пријем писмена, достављање у рад и остале одредбе у вези са поступањем са писаним поднесцима.
Члан 28
 Сва акта у поступку јавне набавке потписује одговорно лице наручиоца .

Сагласност на Одлуку о покретању поступка коју доноси директор даје шеф рачуноводства у зависности од тога да ли су обезбеђена средства за конкретну набавку.

Акта која се израђују у току самог поступка отварања понуда у складу са одредбама Закона потписује комисија за јавну набавку.
Спровођење поступка јавне набавке 

Захтев за покретање поступка јавне набавке 

Члан 29
Захтев за покретање поступка јавне набавке подноси секретар на основу захтева корисника набавке, уколико је јавна набавка предвиђена Планом јавних набавки наручиоца за текућу годину. 

Захтев за покретање поступка јавне набавке подноси се уколико је јавна набавка предвиђена планом јавних набавки наручиоца за текућу годину ,осим изузетних случајева када јавну набавку није могуће унапред планирати или из разлога хитности ,наручилац предшколска установа «Лане» може да покрене поступак јавне набавке и ако јавна набавка није предвиђена у плану јавних набавки.
Члан 30
Подносилац захтева уз захтев за покретање поступка јавне набавке, доставља образложење за покретање преговарачког поступка без објављивања позива за подношење понуда и потребне доказе, односно у случају конкурентног дијалога наводи све околности које оправдавају употребу конкурентног дијалога и прилаже неопходне доказе уколико сматра да су испуњени Законом прописани услови за покретање ове врсте поступака. 
Лице задужено за ову врсту послова односно секретар упућује Управи за јавне набавке захтев за добијање мишљења о основаности примене преговарачког поступка односно сагласност за спровођење конкурентног дијалога.
Члан 31
Пре подношења захтева за покретање поступка секретар је дужан да провери да ли исти садржи све утврђене елементе, а нарочито да ли је јавна набавка предвиђена Планом набавки наручиоца за текућу годину, као и да ли су средства предвиђена финансијским планом и буџетом  и расположива. 
Секретар  прибавља потврду да постоје предвиђена средства за конкретну јавну набавку коју издаје лице које је сачинило план јавних набавки –шеф рачуноводства.
Уколико поднети захтев садржи све неопходне елементе, захтев се доставља на одобрење директору установе, који потписује и оверава поднети захтев, чиме се сматра да је дао писани налог да се покрене поступак јавне набавке. 

Поступање по одобреном захтеву за покретање поступка јавне набавке
Члан 32
На основу налога, секретар сачињава  одлуку о покретању поступка јавне набавке и  решење о образовању комисије за јавну набавку, у складу са законом .
На одлуку  из става 1. овог члана парафирањем се саглашава шеф рачуноводства  чиме потврђује да  су средства за предметну набавку предвиђена и расположива. 

Захтев за покретање поступка јавне набавке,одлуку о покретању поступка као и предлози аката из овог члана са осталом пратећом документацијом достављају се директору  на потпис. 
Именовање чланова комисије за јавну набавку, односно лица која спроводе поступак јавне набавке 
Члан 33
Поступак јавне набавке спроводи комисија за јавну набавку.
Комисија за јавну набавку има најмање три члана од којих је један службеник за јавне набавке или лице са стеченим образовањем на правном факултету, на студијама другог степена (дипломске академске студије - мастер, специјалистичке академске студије, специјалистичке струковне студије), односно на основним студијама у трајању од најмање четири године.
Директор решењем  именује чланове и заменике чланова комисије. 

У поступцима јавних набавки добара, услуга или радова чија је процењена вредност већа од троструког износа вредности горњег лимита јавне набавке мале вредности, службеник за јавне набавке мора бити члан Комисије.

За члана комисије може бити именован службеник за јавне набавке и у поступцима јавних набавки добара, услуга или радова чија је процењена вредност мања од вредности утврђене ставом 3. овог члана. 

Чланови комисије именују се из реда запослених  а могу бити именовани и чланови из других организационих јединица уколико за то постоји објективна потреба. 

За чланове комисије се именују лица која имају одговарајуће стручно образовање из области из које је предмет јавне набавке. 

Ако наручилац нема запослено лице које има одговарајуће стручно образовање из области из које је предмет јавне набавке, у комисију се може именовати лице које није запослено код наручица.


Након доношења решења чланови комисије потписује изјаву којом потврђују да у предметној јавној набавци нису у сукобу интереса. Уколико сматрају да могу бити у сукобу интереса или уколико у току поступка јавне набавке сазнају да могу доћи у сукоб интереса ,чланови комисије о томе без одлагања обавештавају орган који је донео решења , а који предузима потребне мере како не би дошли до штетних последица у даљем току поступка јавне набавке.
Пружање стручне помоћи комисији, односно лицима која спроводе поступак јавне набавке
Члан 34
Сви запослени су дужни  да у оквиру своје надлежности и струке пруже стручну помоћ комисији.
Секретар руководи радом комисије за јавне набавке,пружа стручну помоћ комисјији у вези са спровођењем поступка и обавља друге активности у вези са споровођењем поступка јавне набавке тј.све активности осим израде техничке документације (спецификације).
Комуникација између запослених  и комисије, набавке се обавља писаним путем, односно електронским путем.

Непоступање по захтеву за последицу има предузимање мера прописаних за непоштовање радних односа. 

Поступање у току израде конкурсне документације и поступку јавне набавке
Члан 35
Комисија за јавну набавку припрема позив за подношење понуда и  конкурсну документацију, на начин утврђен Законом и подзаконским актима који уређују област јавних набавки, тако да понуђачи на основу исте могу да припреме прихватљиву и одговарајућу понуду. 
Критеријуме за доделу уговора и елементе критеријума ,као и методологију за доделу пондера за сваки елемент критеријума у конкурсној документацији утврђује комисија ,узимајући у обзир врсту,техничку сложеност ,трајање и вредност јавне набавке.

Техничке спецификације предмета јавне набавке одређује стручно лице за  предметну јавну набавку и одговоран је за исте , а дужан је и да потпише сваку страну  и достави секретару у писаној форми.
Техничке спецификације ,као обавезан део конкурсне документације се одређују на начин који ће омогућити задовољавање стварних потреба наручиоца и истовремено омогућити понуђачима да понесу одговарајуће понуде.
Комисија је дужна да у складу са Законом,подзаконским актима,одлуком о покретању поступка и решењем којим је образована,спроведе све радње потребне за реализацију јавне набавке.

Додатне информације или појашњења и потребне измене и допуне конкурсне документације сачињава комисија за јавну набавку.
Комисија за јавну набавку је дужна да у поступку јавне набавке поступа у складу са задацима и овлашћењима и у оквиру рокова који су јој дати у решењу којим је именована.

Објављивање у поступку јавне набавке 

Члан 36
Објављивање огласа о јавној набавци, конкурсне документације и других аката у поступку јавне набавке на Порталу јавних набавки врши секретар , у складу са Законом  као и на Порталу службених гласила Републике Србије и база прописа када је то прописано Законом.
Наведени акти се објављују и на интернет страници наручиоца који врши материјални књиговођа.
Отварање понуда
Члан 37
Поступак отварања понуда се одређује и спроводи у складу са прописима којима се уређују јавне набавке, на месту и у времену који су наведени у позиву за подношење понуда, као и у конкурсној документацији. 
Отварање понуда је јавно и може присуствовати свако заинтересовано лице. Наручилац ће искључити јавност у поступку отварања понуда уколико је то потребно ради заштите података који представљају пословну тајну у смислу закона којим се уређује заштита пословне тајне или представљају тајне податке у смислу закона којим се уређује тајност података. 

У поступку отварања понуда могу активно учествовати само овлашћени представници понуђача.  

Прeдстaвник пoнуђaчa кojи учeствуje у пoступку oтвaрaњa пoнудa имa прaвo дa приликoм oтвaрaњa пoнудa изврши увид у пoдaткe из пoнудe кojи сe унoсe у зaписник o oтвaрaњу пoнудa. 

Током отварања понуда комисија сачињава записник који садржи податке предвиђене законом и који потписују чланови комисије и представници понуђача који преузимају примерак записника а понуђачима који нису учествовали у поступку отварања понуда секретар доставља  записник у року од три дана од дана отварања.
Поступање у фази стручне оцене понуда 

Члан 38
Комисија за јавну набавку је дужна да, након отварања понуда, приступи стручној оцени понуда у складу са Законом, и о прегледу и оцени понуда за јавну набавку сачини извештај о стручној оцени понуда у року предвиђеним у одлуци о покретању поступка. 
Секретар као и његов заменик одговорни су за правни део конкурсне документације(испуњеност обавезних услова).

Члан комисије који је стручно лице и његов заменик у вези са предметном набавком одговоран је за техничку спецификацију и документа која су достављена уз њу(узорци,модели).

Други члан именован у комисији одговоран је за проверу јединичних цена датих у спецификацији.

Сви чланови заједнички састављају Извештај о споведеном поступку јавне набавке. 
Одредбе овог члана сходно се примењују и на извештај о стручној оцени пријава. 

Доношење одлуке у поступку 

Члан 39
У складу са Извештајем о стручној оцени понуда, комисија за јавну набавку припрема предлог одлуке о додели уговора, предлог одлуке о закључењу оквирног споразума, предлог одлуке о обустави поступка јавне набавке, односно предлог одлуке о признавању квалификације. 

Предлог одлуке из става 1. овог члана доставља се директору на потписивање. 
Потписана одлука се у року од три дана од дана доношења објављује на Порталу јавних набавки и интернет страници.
Поступање у току закључивања уговора
Члан 40
Уговор о јавној набавци, односно оквирни споразум се може закључити у складу са Законом, након доношења одлуке о додели уговора односно одлуке о закључењу оквирног споразума и ако у року предвиђеном овим законом није поднет захтев за заштиту права или је захтев за заштиту права одбачен или одбијен.
Наручилац може и пре истека рока за подношење захтева за заштиту права закључити уговор о јавној набавци:

1) на основу оквирног споразума; 

2) у случају примене преговарачког поступка из члана 36. став 1. тачка 3) Закона;

3) у случају примене система динамичне набавке;

4) у случају поступка јавне набавке мале вредности из члана 39. став 6. овог закона;

5) ако је поднета само једна понуда, осим у преговарачком поступку без објављивања позива за подношење понуда.

Предлог уговора сачињава секретар у складу са понудом понуђача коме је одлуком о додели уговора додељен уговор. Садржина предлога уговора мора бити идентична садржини модела уговора у понуди понуђача, односно подацима које је понуђач навео у понуди.

Након потписивања уговора од стране директора ,секретар  доставља примерке уговора на потписивање другој уговорној страни у року од 8 дана од дана протека рока за подношење захтева за заштиту права .
Потписане примерке уговора секретар доставља служби финансија односно шефу рачуноводства.
Секретар у року од пет дана од дана закључења уговора објављује обавештење о закљученом уговору на Порталу јавних набавки.
Поступање у случају подношења захтева за заштиту права 

Члан 41
Захтев за заштиту права подноси се наручиоцу ,а копија се истовремено доставља Републичкој комисји. Захтев за заштиту права се може поднети у току целог поступка јавне набавке ,против сваке радње сваке радње наручиоца,осим ако законом није другачије одређено. 
Комисија поступа по пријему захтева за заштиту права, у складу са Законом. 
Овлашћења и одговорности у поступку јавне набавке 

Члан 42
Комисија за јавну набавку сачињава све акте који су наведени у решењу којим је именована, а преостале акте сачињава  секретар. 

Додатне услове за учешће у поступку јавне набавке, одређује комисија за јавну набавку, критеријуме за доделу уговора и елементе критеријума, као и методологију за доделу пондера за сваки елемент критеријума. 

Техничке спецификације предмета јавне набавке одређује стручно лице за предметну јавну набавку и одговоран је за исте, а дужан је да потпише и овери сваку страницу техничких спецификација. 
Комисија може извршити измене техничких спецификација, уз претходно прибављену сагласност стручног лица.
Додатне услове за учешће у поступку јавне набавке одређује комисија за јавну набавку као и критеријуме за доделу уговора.
Утврђивање упоредивости понуђене цене са тржишном ценом врши комисија. 

Модел уговора сачињава комисија самостално или уз стручну помоћ других лица која су стручна за предметну јавну набавку уколико је то неопходно.
У поступку заштите права поступа комисија за набавку у име и за рачун наручиоца одлучује по поднетом захтеву, тако што са примљеним захтевом за заштиту права предузима радње на начин, у роковима и по поступку који је прописан Законом, а  директор потписује одлуку у поступку поводом поднетог захтева за заштиту права. 
Наручилац ће омогућити континуирано стручно усавршавање запослених који обављају послове јавних набавки.
Обезбеђивање конкуренције 

Члан 43
Конкуренција у свим поступцима јавне набавке обезбеђује се у складу са Законом, уз обавезу примене начела транспарентности поступка јавне набавке. 

У поступку јавне набавке неопходно је одредити услове за учешће у поступку, техничке спецификације и критеријуме за доделу уговора на начин који обезбеђује учешће што већег броја понуђача и подносиоца пријава и који не ствара дискриминацију међу понуђачима. 

У поступку јавне набавке мале вредности нартучилац  може да позове најмање три лица , која су према сазнањима наручиоца способна да изврше набавку, ,да поднесу понуде и истовремено објављује позив за подношење понуда на порталу јавних набавки и на своој интернет страници.
У преговарачком поступку без објављивања позива за подношење понуда позив се упућује, увек ако је то могуће, на адресе најмање три лица која обављају делатност која је предмет јавне набавке и која су према сазнањима наручиоца способна да изврше набавку.
До сазнања о потенцијалним понуђачима који могу да изврше предмет јавне набавке, долази се истраживањем тржишта на начин одређен у делу планирања набавки. 

Поступање у циљу заштите података и одређивање поверљивости
Члан 44
Сва лица која су имала увид у податке о понуђачима садржане у понуди које је као поверљиве, у складу са Законом, понуђач означио у понуди, дужни су да чувају као поверљиве и одбију давање информације која би значила повреду поверљивости података добијених у понуди. 

Не сматрају се поверљивим докази о испуњености обавезних услова, цена и други подаци из понуде који су од значаја за примену елемената критеријума и рангирање понуде. 
Свим лицима која учествују у спровођењу поступка јавне набавке, односно у припреми конкурсне документације за јавну набавку или појединих њених делова, забрањено је да трећим лицима саопштавају било које незваничне податке у вези са јавном набавком.

Сва лица су дужна да до отварања понуда, односно пријава, чувају као пословну тајну имена, заинтересованих лица, понуђача и подносилаца пријава, као и податке о поднетим понудама.

Документација се чува у правној служби  до извршења уговора, након чега се достављају  у архиви установе. 

Евидентирање радњи и аката, чување документације у вези са јавним набавкама и вођење евиденције закључених уговора и добављача
Члан 45
Наручилац је дужан да евидентира све радње и акте током планирања, спровођења поступка и извршења јавне набавке, да чува сву документацију везану за јавне набавке у складу са прописима који уређују област документарне грађе и архиве ,најмање десет година од истека уговореног рока за извршење појединачног уговора о јавној набавци, односно пет година од доношења одлуке о обустави поступка и да води евиденцију свих закључених уговора о јавним набавкама и евиденцију добављача.
Лице које је задужено за сачињавање тромесечног извештаја односно секретар  Управи за јавне набавке доставља тромесечни извештај најкасније до 10-ог у месецу који следи по истеку тромесечја електронским путем, у складу са Законом, подзаконским актом којим је регулисана ова област.

Извештаји се израђују путем апликативног софтвера који је израдила Управа за јавне набавке и који је доступан на интернет страници тог органа.

Тромесечни извештај из става 1. овог члана потписује директор.
У правној служби се води евиденција свих закључених уговора о јавним набавкама и евиденција добављача, у писаној и/или електронској форми.
Набавке на које се закон не примењује 
Члан 46
Одредбе Закона се не примењују на:

1) На набавке истоврсних добара, услуга или радова чија је укупна процењена вредност на годишњем нивоу нижа од 500.000 динара. 

2) На набавке које су прописане чл. 7,7а, 122. и 128. Закона уколико су испуњени Законом прописани услови за изузеће од примене Закона.
У зависности од предмета набавке, набавку може спроводити  лице које се бави спровођењем јавне набавке ,лице које  овласти директор или комисија за набавку која се именује решењем.

За сваку појединачну набавку директор именује  лице које ће бити задужено за спровођење набавке а у складу са стручним знањем запосленог.
Ради остваривања конкуренције, у поступку набавке, увек када је то могуће, позивају се најмање два или више лица која обављају делатност која је предмет набавке и која су према сазнањима способна да изврше набавку, да поднесу понуде или се проверавају цене лично.
Лице које је задужено за спровођење набавке или лице које је задужено у складу са стручним знањем сачињава извештај о спроведеном поступку по наруџбеници ,којим се утврђује начин проверавања цене (путем интернета,достављањем понуда ,личном провером...)
У поступку набавке уговорена цена не може бити већа од упоредиве тржишне цене.

У набавкама чији износ не прелази 100.000 динара закључивање уговора није обавезно. Наручилац може уместо закључења уговора о јавној набавци најповољнијем понуђачу издати наруџбеницу ако садржи битне елементе уговора.
Праћење извршења уговора о јавној набавци 

Правила за достављање уговора и потребне документације унутар наручиоца
Члан 47
По закључењу уговора о јавној набавци  секретар доставља  примерак уговора служби финансија као и другим запосленима које могу бити укључене у праћење извршења уговора, које су корисници испоручених добара, пружених услуга или изведених радова или на чије ће активности утицати извршење уговора.

Директор одређује из реда запослених лице за праћење извршења конкретног уговора о јавној набавци у зависности од врсте предмета набавке и стручног образовања из области која је предмет набавке .

Лице које одговорно за пријем предмета набавке добара приликом испоруке од стране добављача-магационер прегледа добра ради провере саобразности са уговореним количинама,квалитетом,узорком,динамиком испоруке и случно.

         Правила комуникације са другом уговорном страном у вези са извршењем уговора
Члан 48
Комуникација са другом уговорном страном у вези са извршењем уговора о јавној набавци одвија се искључиво писаним путем, односно путем поште, електронске поште или факсом .
Комуникацију са другом уговорном страном у вези са извршењем уговора о јавној набавци може вршити само овлашћено лице у складу са овлашћењем. Овлашћење између осталог садржи податак о томе за који уговор је лице овлашћено да предузима потребне радње, попут квалитативног и квантитативног пријема добара, услуга или радова, као и друге радње које су неопходне за реализацију уговора, попут обавештавања о прекораченим роковима у испоруци, грешака које су се показале у гарантном року и сл.

Уколико је с обзиром на предмет уговора то неопходно, пријем добара, услуга и радова може вршити и комисија која се именује решењем.

Критеријуми, правила и начин провере квантитета и квалитета испоручених добара, пружених услуга или изведених радова
Члан 49
Магационер врши квантитативни и квалитативни пријем добара.

   Квантитативни и квалитативни пријем  услуга или радова,врши лице које одреди директор према стручности за ту врсту услуга или радова.

Магационер или лице које одреди директор проверава на начин како је то одређено уговором: 

- да ли количина испоручених добара, пружених услуга или изведених радова одговара уговореном ;
- да ли врста и квалитет испоручених добара, пружених услуга или изведених радова одговарају уговореним, односно да ли су у свему у складу са захтеваним техничким спецификацијама и понудом.

  О пријему предмета набавке сачињава се записник у који се уносе и подаци да ли је добављач уговорену обавезу испунио на уговорени начин у погледу количине,квалитета ,рока испуњења обавезе.
Поступање у случају рекламација у вези са извршењем уговора 

Члан 50
Уколико се у поступку примопредаје добара, услуга или радова утврди да количина или квалитет испоруке не одговара уговореном, овлашћено лице за извршење уговора(магационер приликом пријема робе,...) сачињава и потписује рекламациони записник, у коме се наводи у чему испорука није у складу са уговореним, који се доставља службама које су задужене да предузимају радње у вези са реклемацијама (правној и економској ).Секретар доставља другој уговорној страни рекламациони записник и даље поступа поводом рекламације у вези са извршењем уговора. 

Поступање по рекламацији уређује се уговором о јавној набавци, законом којим се уређују облигациони односи и другим прописима који уређују ову област. 

Пријем и оверавање рачуна и других докумената за плаћање 

Члан 51
Рачуни и друга документа за плаћање примају се у складу са општим актима(Правилника о рачуноводству) и истог дана се достављају лицу који је задужен за обраду рачуна-материјалном књиговођи.
У случају да се контролом из претходног става овог члана утврди неисправност рачуна, овлашћено лице које је извршило квантитативни и квалитативни пријем добара, услуга или радова сачињава службену белешку у којој се наводе неисправности рачуна коју потписује а коју парафира руководилац организационе јединице у чијем је делокругу праћење извршења уговора о јавној набавци. Ова се белешка доставља се финансијској служби, ради рекламације издаваоцу тог рачуна. 
Поступање у случају потребе за отклањањем грешака у гарантном року 

Члан 52
Овлашћено лице или запослени  који је задужен за праћење извршења уговора о јавној набавци, у случају потребе за отклањањем грешака у гарантном року, о томе обавештава другу уговорну страну. 

Уколико друга уговорна страна не отклони грешке у гарантном року у складу са уговором, лица задужена за праћење извршења уговора  о томе обавештава правну службу и  проверавају  испуњеност услова за реализацију уговореног средства финансијског обезбеђења за отклањање грешака у гарантном року .
 Службе у чијем су делокругу послови рачуноводства и финансија:

- одмах након реализације уговорених средстава финансијског обезбеђења о томе обавештава организациону јединицу у чијем су делокругу послови јавних набавки;  

- води евиденцију реализованих уговорених средстава финансијског обезбеђења, о чему сачињава годишњи извештај који доставља руководиоцу наручиоца.  

 Служба рачуноводства  чува средства финансијског обезбеђења у посебном регистратору, прати рокове важења достављених средстава финансијског обезбеђења, и у случају да утврди да постоји потреба да се продуже рокови важења тих средстава обавештава правну службу.

Поступање у вези са достављањем Управи за јавне набавке доказа негативне референце за неиспуњавање обавеза из уговора 

Члан 53
Негативне референце цене у односу на прописано Законом, и свака организациона јединица, комисија за јавну набавку, или лице које је учествовало у поступку јавне набавке има сазнања и поседује доказ за негативну референцу је дужно да без одлагања обавести секретара и да достави доказ о томе.

Све службе које учествују у јавним набавкама обавештавају секретара о постојању доказа за негативне референце у поступку извршења уговора.

Правила поступања у вези са изменом уговора 

Члан 54
Измена уговора о јавној набавци се може вршити само у складу и на начин прописан Законом.

Шеф рачуноводства или лице  које је задужено за праћење извршења уговора о јавној набавци  обавештава секретара  о потреби за изменом уговора о јавној набавци. 

Уколико друга уговорна страна захтева измену уговора о јавној набавци, овлашћено лице које је задужено за праћење извршења уговора о јавној набавци  или шеф рачуноводства  овај захтев заједно са својим мишљењем о потреби и оправданости захтеваних измена, доставља секретару и директору .
Секретар проверава да ли су испуњени законом прописани услови за измену уговора о јавној набавци. 

Уколико су испуњени законом прописани услови за измену уговора о јавној набавци секретар  израђује предлог одлуке о измени уговора и предлог анекса уговора, које доставља на потпис одговорном лицу односно директору. 
 Секретар у року од три дана од дана доношења одлуку објављује на Порталу јавних набавки и доставља извештај Управи за јавне набавке и Државној ревизорској институцији. 
Члан 55.

Контрола јавних набавки

Контрола се може вршити у току и након планирања набавки,спровођења поступка јавне набавке и извршења уговора о јавној набавци.


Члан 56. 
Контрола јавних набавки обухвата контролу мера, радњи и аката наручиоца у поступку планирања, спровођења поступка и извршења уговора о јавној набавци, а посебно целисходност планирања конкретне јавне набавке са становишта потреба и делатности наручиоца, критеријуме за сачињавање техничке спецификације, начин испитивања тржишта, оправданост критеријума за доделу уговора, извршење уговора, квалитет испоручених добара и пружених услуга, односно изведених радова, стање залиха и начин коришћења добара и услуга.

Члан 57.

Извештај  о извршеној контроли може садржати препоруке којима се предлаже унапређење постојећег начина рада и поступања субјекта контроле, односно отклањање неправилности, грешака или недостатака који су уочени у поступку контроле.
Завршна одредба 

Члан 58.
Даном ступања на снагу овог Правилника престају да важе све одредбе Правилника о ближем уређивању поступка јавне набавке број 654 од 12.03.2014.,осим одредби члана 3. Која се примењује до 31.12.2015.

Члан 59.

Овај правилник ступа на снагу у року од 8 дана од дана објављивања на огласној табли установе ,осим одредби члана 3. Овог Правилника која се примењује од 01.јануара 2016.године.
	Број: 4318
	Председник Управног одбора
                                  Тања Котник

	 
	

	Датум: 30.10.2015.
	_________________________


